Joi, 26 aprilie, consilierii judeţeni au luat hotărârea oficială de a interzice orice fel de acces pe podul avariat la inundaţiile din această primăvară, de la jumătatea lunii martie. Pe acest pod, se mai încumetau să treacă şoferii cu maşini mici şi căruţele, însă de acum şi până la finalul anului 2019 nimeni nu mai are voie să facă asta.
“În cadrul şedinţei ordinare a CJ Brasov au fost votate câteva proiecte de hotărâre care vizeaza şi Ţara Făgăraşului: s-a votat rectificarea bugetară conform căreia va fi amenajat drumul Beclean-Luţa-Ludişor şi s-a instituit restricţia totală de circulaţie peste podul dintre Comăna de Jos şi Crihalma”, a precizat prof. Nicolae Postolache, consilier judeţean PER.

Cei care trebuie să ajungă la Crihalma au de parcurs traseul alternativ pe la Hoghiz şi Ungra, adică circa 20 km.
Podul va fi refăcut cu fonduri de la Guvernul României, estimându-se un necesar de 16 milioane de lei fără TVA.

